
Előterjesztés Tolna Város Önkormányzata Képviselő-testületének 2015. október 29-i ülése	IV. napirendi pontjához:

Döntés a Tolna és környéke Szociális Alapszolgáltatási, Gyermekjóléti és Helyettes Szülői Társulása társulási megállapodásának módosításáról
Előadó: 		Appelshoffer Ágnes polgármester
Véleményezi:	valamennyi bizottság


Tisztelt Képviselő-testület!

Tolna Város, Bogyiszló Község, Fácánkert Község, Fadd Nagyközség és Sióagárd Község Önkormányzatának Képviselő-testülete döntésének megfelelően 2013. június 27. napján aláírásra került a Tolna és környéke Szociális Alapszolgáltatási, Gyermekjóléti és Helyettes Szülői Társulása (a továbbiakban: Társulás) társulási megállapodása.

A Társulási megállapodás 5. módosítása értelmében 2015. július 1. napjától a Családsegítő Központ Tolna városa mellett Fadd Nagyközség közigazgatási területén is ellátja az étkeztetést és nappali ellátást, mint szociális alapszolgáltatást.

A szociális igazgatásról és a szociális ellátásokról szóló 1993. évi III. törvény 92.§ 81) bekezdésének b) pontja értelmében a személyes gondoskodást nyújtó ellátásokról, azok igénybevételéről, valamint a fizetendő térítési díjakról, ha a fenntartó társulás, akkor a társulási megállapodásban erre kijelölt önkormányzat a társulási megállapodásban meghatározottak szerint rendeletet alkot. A Társulási megállapodás III.2.f) alpontja 2.) pontja értelmében Tolna Város Önkormányzatának Képviselő-testülete a kijelölt önkormányzat a rendelet megalkotására. 
Mindezekre való tekintettel szükséges a Társulási megállapodásban a rendeletalkotás alapját képező feltételeket meghatározni, melyet a 4. sz. mellékletben javaslok rögzíteni. A mellékletben rögzítésre kerülnének az általános feltételek, valamint a speciálisan Fadd Nagyközség esetében alkalmazandó eljárási szabályok és térítési díjak, amiket természetesen Tolna Város Önkormányzata Képviselő-testületének a szociális igazgatás és szociális ellátás helyi szabályozásáról szóló 6/2015. (II.27.) önkormányzati rendeletében is szerepeltetni kell.

Fadd Nagyközség Polgármestere jelezte, hogy a Magyar Államkincstár 2015. december 1. napjától tudja a finanszírozást a társulás részére utalni, ezért a 2015. július 1. – 2015. december 31. közötti időszak finanszírozására vonatkozó átmeneti szabályokat is rögzíteni szükséges a Társulási megállapodásban.

A Társulási megállapodásban Fadd Nagyközség lakosságszámaként nem a 2014. január 1-jei lakosságszám szerepel, ezért szükséges az 1. sz. melléklet ilyen irányú módosítása, melynek könnyebb áttekinthetősége kedvéért cseréjét javaslom.

Fentiek okán szükséges a Társulási megállapodás módosítása, melyet a mellékeltek szerint javaslok elfogadni.

Kérem T. Képviselő-testületet tárgyalja meg az előterjesztést.

Határozati javaslat:

Tolna Város Önkormányzata Képviselő-testületének /2015. (X.29.) önkormányzati határozata a Tolna és környéke Szociális Alapszolgáltatási, Gyermekjóléti és Helyettes Szülői Társulása társulási megállapodása módosításáról:

1. Tolna Város Önkormányzatának Képviselő-testülete a Tolna és környéke Szociális Alapszolgáltatási, Gyermekjóléti és Helyettes Szülői Társulása 2013. június 27. napján aláírt társulási megállapodását a határozat mellékletét képező tartalom szerint módosítja.

2. A Képviselő-testület felhatalmazza Appelshoffer Ágnes polgármestert a társulási megállapodás melléklet szerinti módosításának aláírására.

3. A Képviselő-testület felkéri Ezerné dr. Huber Éva jegyzőt a társulási megállapodás módosítása társult települések által történő jóváhagyását követően a Magyar Államkincstár Tolna Megyei Igazgatósága részére történő megküldésére.

Felelős: Appelshoffer Ágnes polgármester (1-2. pont vonatkozásában), Ezerné dr. Huber Éva jegyző (3. pont vonatkozásában)
Határidő: 2015. november 6. (1-2. pont vonatkozásában), 2015. november 30. (3. pont vonatkozásában)

Tolna, 2015. október 16.
	
				Appelshoffer Ágnes sk.
				        polgármester

A kiadmány hiteléül:



	Ezerné dr. Huber Éva
		jegyző

